Goedkoper brandstof dalk betyds vir skoolvakansie | Netwerk24
Deur Elvira Wood 14 September 2020 11:16
Suid-Afrikaners wat beplan om eindelik weg te breek gedurende die skoolvakansie einde Oktober, gaan waarskynlik minder vir brandstof vir hul reis betaal.
Die kanse lyk al hoe beter dat die prys van brandstof in Oktober gaan daal. Foto: Argief
Soos sake tans staan, is die oorverhaling op 95-oktaan-brandstof 34c per liter.
Dit beteken dus indien die prys van petrol vandag vasgestel word, sou dit met 34c per liter gedaal het.
In die geval van 93-oktaan-petrol beloop die oorverhaling 25c per liter, terwyl dit tussen 81c en 85c per liter op alle grade van diesel is.
Dit is luidens die syfers wat die Sentrale Energiefonds daagliks bekend maak. Nog byna twee weke bly oor voordat die brandstofpryse vir Oktober vasgestel word, en die nuwe pryse sal van 7 Oktober geld.
Dit is meer as betyds vir die skoolvakansie die week van 26 tot 30 Oktober.
Die grootste rede vir die moontlike daling is die daling in oliepryse.
Die prys van Brent-ruolie verhandel tans teen $39,77 per vat. Dit is laer as die sowat $42 per vat waarteen dit gedurende Julie en Augustus verhandel het.
Bloomberg berig 'n groot rede vir die daling is die verwagting dat die aanvraag na olie weens die Covid-19-pandemie steeds laag gaan bly.
Die rand wat sedert die begin van September teen minder as R17 teenoor die dollar verhandel, lewer ook 'n bydrae tot die moontlike daling in die prys van brandstof.